b'\n_START_ARTICLE_\nDiscriminare rasial\xc4\x83\n_START_SECTION_\nLa nivel mondial\n_START_PARAGRAPH_\nOrganiza\xc8\x9bia Na\xc8\x9biunilor Unite a fost preocupat\xc4\x83 de problema discrimin\xc4\x83rii rasiale \xc3\xaenc\xc4\x83 de la \xc3\xaenfiin\xc8\x9bare, iar interzicerea discrimin\xc4\x83rii pe baz\xc4\x83 de ras\xc4\x83, culoare sau etnicitate este consacrat\xc4\x83 \xc3\xaen principalele instrumente juridice interna\xc8\x9bionale care garanteaz\xc4\x83 drepturile omului._NEWLINE_Conven\xc8\x9bia asupra elimin\xc4\x83rii tuturor formelor de discriminare rasial\xc4\x83 a fost adoptat\xc4\x83 de Adunarea General\xc4\x83 a Na\xc8\x9biunilor Unite la 21 decembrie 1965. P\xc3\xa2n\xc4\x83 \xc3\xaen 2013, Conven\xc8\x9bia a fost semnat\xc4\x83 \xc8\x99i/sau ratificat\xc4\x83 de 179 de state. Statele p\xc4\x83r\xc8\x9bi la aceast\xc4\x83 Conven\xc8\x9bie condamn\xc4\x83 discriminarea rasial\xc4\x83 \xc8\x99i se angajeaz\xc4\x83 s\xc4\x83 urmeze o politic\xc4\x83 menit\xc4\x83 s\xc4\x83 elimine orice form\xc4\x83 de discriminare rasial\xc4\x83 \xc8\x99i s\xc4\x83 favorizeze \xc3\xaen\xc8\x9belegerea \xc3\xaentre toate rasele. \xc3\x8en 2001, Conferin\xc8\x9ba mondial\xc4\x83 a ONU \xc3\xaempotriva rasismului a produs cel mai radical \xc8\x99i cuprinz\xc4\x83tor program pentru combaterea rasismului, a discrimin\xc4\x83rii rasiale, a xenofobiei \xc8\x99i a intoleran\xc8\x9bei asociate acestora: Declara\xc8\x9bia de la Durban \xc8\x99i programul de ac\xc8\x9biune al Conferin\xc8\x9bei._NEWLINE_Din 1966, prin Rezolu\xc8\x9bia 2142, \xc3\xaen 21 martie este s\xc4\x83rb\xc4\x83torit\xc4\x83 Ziua interna\xc8\x9bional\xc4\x83 pentru eliminarea discrimin\xc4\x83rii rasiale. Ziua a fost aleas\xc4\x83 \xc3\xaen memoria celor 69 de persoane ucise de poli\xc8\x9bie \xc3\xaen anul 1960, \xc3\xaen Sharpeville, Africa de Sud, \xc3\xaen timpul unei demonstra\xc8\x9bii pa\xc8\x99nice \xc3\xaempotriva legilor care justificau apartheidul.\n_START_SECTION_\nLiberia\n_START_PARAGRAPH_\nConstitu\xc8\x9bia Liberiei prevede c\xc4\x83 persoanele care nu sunt de culoare sunt neeligibile pentru cet\xc4\x83\xc8\x9benie \xc8\x99i, prin extensie, nu pot dob\xc3\xa2ndi drept de proprietate asupra terenurilor.\n_START_SECTION_\nIndia\n_START_PARAGRAPH_\nPotrivit studiului World Values Survey, realizat de The World Values Survey Association \xc3\xaen 81 de \xc8\x9b\xc4\x83ri, India este a doua cea mai rasist\xc4\x83 \xc8\x9bar\xc4\x83, \xc3\xaen care 43,5% dintre responden\xc8\x9bi nu ar accepta s\xc4\x83 aib\xc4\x83 un vecin de alt\xc4\x83 ras\xc4\x83. Comunit\xc4\x83\xc8\x9bile de africani, \xc3\xaen special nigerieni, sunt cele mai afectate de rasismul din India. Stereotipurile rasiale sunt comune. \xc3\x8en timp ce b\xc4\x83rba\xc8\x9bii africani sunt stereotipiza\xc8\x9bi ca \xe2\x80\x9epro\xc8\x99ti\xe2\x80\x9d, \xe2\x80\x9epericulo\xc8\x99i\xe2\x80\x9d \xc8\x99i \xe2\x80\x9epredispu\xc8\x99i la violen\xc8\x9b\xc4\x83\xe2\x80\x9d, femeile sunt etichetate ca lucr\xc4\x83toare sexuale. De-a lungul ultimului deceniu au existat mai multe cazuri de atacuri motivate de rasism.\n_START_SECTION_\nUniunea European\xc4\x83\n_START_PARAGRAPH_\nProblema discrimin\xc4\x83rii pe baz\xc4\x83 de ras\xc4\x83 sau origine etnic\xc4\x83 a atras aten\xc8\x9bie sporit\xc4\x83 din partea institu\xc8\x9biilor blocului comunitar \xc3\xaen anii 1990. Astfel, au fost adoptate mai multe m\xc4\x83suri care recunosc necesitatea de combatere a rasismului \xc8\x99i xenofobiei. \xc3\x8en 1997 a fost \xc3\xaenfiin\xc8\x9bat Centrul European de Monitorizare a Rasismului \xc8\x99i Xenofobiei (EUMC), pentru ca trei ani mai t\xc3\xa2rziu s\xc4\x83 fie adoptat\xc4\x83 directiva privind egalitatea rasial\xc4\x83 (2000/43/CE). \xc3\x8enainte de adoptarea directivei, numai c\xc3\xa2teva state membre dispuneau deja de legi \xc8\x99i mecanisme detaliate de interzicere a discrimin\xc4\x83rii rasiale. De asemenea, articolul 21 inclus \xc3\xaen capitolul \xe2\x80\x9eEgalitate\xe2\x80\x9d din Carta drepturilor fundamentale a Uniunii Europene interzice discriminarea pe motive precum rasa sau originea etnic\xc4\x83.'